Kuvittajat

Kuvittajat ry edistää suomalaisen kuvituksen asemaa ja tukee kuvittajia ammatissaan. Kuvittajat ry toimii suomalaisen kuvitusalan asiantuntijana, esiinnostajana ja edunvalvojana. Kuvittajat ry:n toimintaa rahoitetaan Opetus- ja kulttuuriministeriön tuella, Kopioston jakamilla tekijänoikeuskorvauksilla ja jäsenmaksuilla.

Toiminta

Kuvittaja-lehti 
Kuvittaja on visuaalisesti ja sisällöllisesti korkeatasoinen kulttuurilehti, jossa esitellään suomalaisen kuvituskentän ajankohtaisia ilmiöitä ja tekijöitä, perehdytään alan ammatillisiin kysymyksiin, klassikoihin ja kansainvälisiin tekijöihin.  ja se ilmestyy neljä kertaa vuodessa. Lehti perustettiin vuonna 2004 ja se sai pienten aikakauslehtien yhteisjärjestö Kultti ry:n Vuoden laatulehti 2010 -kilpailussa kunniamaininnan lehden uudistamisesta. Lehden päätoimittaja on Henna Hietamäki.

Apurahat
Kuvittajat ry myöntää vuosittain kulu- ja projektiapurahoja ammattikuvittajille kuvitushankkeisiin, työskentelyedellytysten parantamiseen sekä jatkokoulutukseen. Apurahoja jaetaan tekijänoikeusjärjestö Kopioston kuvitusten käytöstä keräämistä korvauksista, jotka jyvitetään kopioinnin lajin mukaan eri järjestöille. Kuvittajat ry on jakanut apurahoja vuodesta 2005 alkaen ja vuotuinen jakosumma on kasvanut 60 000:sta yli 300 000:een euroon.

Toimitilat 
Kuvittajat ry:n toimisto ja Galleria Kuvitus sijaitsevat Helsingin Hämeentiellä.

Galleria Kuvitus
Vuonna 2018 perustettu Galleria Kuvitus on Suomen ensimmäinen kuvitustaiteeseen ja sen ajankohtaisiin ilmiöihin keskittynyt galleria. Näyttelyohjelmisto keskittyy nykykuvitukseen. Galleria Kuvitus -podcast on vaihtoehtoinen näyttelyteksti, joka antaa äänen näyttelynpitäjille. Gallerian kuraattorina toimii Veera Pekkinen.

Palkinnot ja tunnustukset

Vuoden kuvittaja

Kuvittajat ry on palkinnut Vuoden kuvittajan vuodesta 2019.

Kieku-, Kaiku- ja Kukko-palkinto (2005–2015)
Aiemmin Kuvittajat ry jakoi joka toinen vuosi Kieku-, Kaiku- ja Kukko-palkinnot. Kieku- ja Kaiku-palkinnot jaettiin ensimmäisen kerran syksyllä 2005 ja Kukko-palkinto kesällä 2007. Kaikkien kolmen palkinnon suuruus oli 5 000 euroa. Palkinnot olivat kollegiaalinen tunnustus ansioituneille kuvittajille. Kieku annettiin elämäntyöstä, Kaiku kuvittajatulokkaalle ja Kukko oppimateriaali- ja tietokirjakuvittajalle.

2005
Kieku: Aleksander Lindeberg
Kaiku: Erika Kallasmaa o.s. Kovanen

2007
Kieku: Pekka Vuori
Kaiku: Aino Havukainen ja Sami Toivonen
Kukko: Jukka Lemmetty

2009
Kieku: Hannu Taina
Kaiku: Marika Maijala
Kukko: Gua Vainio

2011
Kieku: Oili Tanninen
Kaiku: Jussi Kaakinen
Kukko: Carlos Da Cruz

2013
Kieku: Seppo Polameri
Kaiku: Christer Nuutinen
Kukko: Salla Savolainen
 Kuvitustimantti: Ville Tietäväinen

2015
Kieku: Kristiina Louhi
Kaiku: Anna Emilia Laitinen
Kukko: Laila Nevakivi

Lähteet

Suomalaiset kuvataidealan järjestöt